דדי שמחי

דדי שמחי (נולד ב-25 במרץ 1965) הוא איש צבא ישראלי ששימש כנציב כבאות והצלה. קודם לכן שירת כקצין בדרגת תת-אלוף בצה"ל וכיהן בין היתר כראש מטה פיקוד העורף.

ביוגרפיה 
שמחי גדל במושב הודיה, בנם של שלום ונורית, יוצאי תימן. למד בפנימייה ובבית הספר התיכון על שם מיי בויאר בירושלים. במהלך לימודיו היה יו"ר מועצת התלמידים.

הוא התגייס לצה"ל ב-1983 ושירת במשך חמש שנים בחטיבת גולני: בפלחה"ן גולני ובפיקוד על פלוגה בחטיבה. לאחר לימודי תואר ראשון, מונה ב-1992 לסגן מפקד גדוד בחטיבת הנח"ל. בתקופת מהומות מנהרת הכותל שימש סגן מפקד גדוד חרוב, ששישה מחייליו נהרגו בסמוך לקבר יוסף. ב-1996 מונה למפקד הגדוד, בהמשך כיהן כמפקד בא"ח "אדם", לאחר מכן שימש קצין אג"ם של אוגדת עזה.

לאחר שהועלה לדרגת אלוף-משנה שירת כמפקד חטיבת הערבה, ולאחר מכן פיקד על מחוז דרום של פיקוד העורף. ב-2008 מונה למפקד בה"ד 16, בית הספר הלאומי לחילוץ, להצלה ולהתגוננות אזרחית. במהלך מבצע עופרת יצוקה מונה בנוסף גם למפקד נפת שדרות ועוטף עזה. בעקבות רעידת האדמה בהאיטי היה חבר במשלחת החילוץ והרפואה הישראלית. בשנת 2010 מונה לנספח צה"ל בסין.

בשנת 2013 קודם לדרגת תת-אלוף ומונה לראש מטה פיקוד העורף, תפקיד אותו ביצע עד חודש אוגוסט 2016.

כנציב כבאות והצלה ואחר-כך 
בפברואר 2017 הודיע השר לביטחון הפנים, גלעד ארדן, על בחירתו בשמחי לנציב כבאות והצלה. ב-6 במרץ 2017 הוענקו לו דרגות רב-טפסר והוא נכנס לתפקידו.

במהלך 2017 התפרסם כי רב מערך הכבאות, סגן-טפסר הרב מנחם פרל, התפטר מתפקידו לאור התנהלותו של שמחי, בין היתר על רקע דרישתו מהכבאים לגלח את זקנם. הרב דוד לאו, הרב הראשי לישראל, גיבה את ההתפטרות במכתב.

תקופת כהונתו של שמחי התאפיינה בשורה ארוכה של עימותים בינו לבין ארגון עובדי מערך הכבאות, בין היתר על רקע טענות ההסתדרות כי שמחי התנכל לנציגי העובדים בארגון. שמחי עצמו התבטא לא אחת והבהיר כי הוא סבור שיש להגביל את זכות השביתה של עובדי מערך הכבאות. עם זאת לאורך שנות כהונתו התירו בתי הדין לעבודה מספר פעמים את צעדיהם הארגוניים של העובדים, והבהירו כי הם נעשו במידתיות. במסגרת המאבק בין הצדדים נערכו גם מספר הפגנות של כבאים ושל נשות כבאים מול ביתו של שמחי.

ב-3 במרץ 2022 סיים את תפקידו ופרש מהשירות.

מכהן כחבר הצוות המייעץ בתנועת "הביטחוניסטים".

שמחי בעל תואר ראשון בכלכלה ובמדע המדינה מאוניברסיטת בר-אילן ותואר שני במנהל עסקים.

שמחי נשוי לאורית ואב לשלושה ילדים, מתגורר בגדרה. בנו, גיא שמחי, לוחם בסיירת צנחנים, נהרג במתקפת הפתע על ישראל, בהתקלות עם מחבלים בקיבוץ רעים.

קישורים חיצוניים

הערות שוליים

נספחים צבאיים ישראלים בסין
מפקדי חטיבת הערבה
מפקדי מחוז דרום בפיקוד העורף
ראשי מטה פיקוד העורף
מפקדי בה"ד 16
תתי-אלופים בצה"ל
נציבי כבאות והצלה
בוגרי תיכון בויאר
בוגרי אוניברסיטת בר-אילן
אנשי המושב
גדרה: אישים
חברי הביטחוניסטים
אבות שכולים: חללי צה"ל
ישראלים שנולדו ב-1965